સેન્સેક્સ 35,748 અને 35,518ની રેન્જમાં અથડાઇને છેલ્લે 70.85 પોઇન્ટ ઘટીને 35,574.55 રહ્યો હતો તો નિફ્ટી ઇન્ટ્રા ડેમાં 10,786 સુધી વધ્યા બાદ પાછી ફરીને આગલા બંધથી 20.15 પોઇન્ટ ઘટીને 10,749.75ના મથાળે બંધ રહી હતી. છેલ્લા બે દિવસ દરમિયાન શેરબજારમાં સુધારાનો વક્કર રહેવા છતાં વિદેશી સંસ્થાકિય રોકાણકારોની બજારમાં વેચવાલી યથાવત રહેતાં તેને કારણે સુધારો લાંબો ટક્યો નથી એમ જણાવીને રેલિગેર સિક્યોરિટીઝના જયંત માંગલિકનું કહેવું હતું કે, આગામી સપ્તાહમાં ટોચની આઇટી કંપની ટીસીએસના પરિણામની જાહેરાત સાથે કોર્પોરેટ રિઝલ્ટની શરૂઆત થશે. ઇન્ફોસિસમાં આગામી સપ્તાહમાં જાહેર થનારા પરિણામ પહેલાં જ તીવ્ર આંચકો આવી ગયો છે, જે સૂચવે છે કે ઇન્વેસ્ટરોમાં સાવચેતી પ્રવર્તી રહી છે અને કોઈ વિપરીત સ્થિતિ સર્જાઈ તે પહેલાં જ પ્રોફિટ બુક કરી લેવાનું માનસ છે. વધુમાં તેમનું જણાવવું હતું કે, મહત્ત્વના કંપની પરિણામની સાથે ફુગાવો અને આઇઆઇપી જેવા આર્થિક ડેટા પણ જાહેર થવાના હોવાથી બજારના વર્ગની નજર તેના પર મંડાયેલી છે.